Dinamo a reuşit să se salveze in extremis de la retrogradare după ce au trecut în meciul de baraj de Csikszereda, 2-0 la general. La câteva zile după meci, “câinii” au început curăţenia şi au pus pe liber şase jucători dintr-un foc.
Pe această listă se află şi Neluţ Roşu. Mijlocaşul a pus umărul la revenirea echipei în SuperLiga, dar a jucat destul de puţin de când a venit Zeljko Kopic la echipă. Mai mult, în urmă cu o lună a fost acuzat că i-a instigat pe jucătorii români împotriva străinilor de la Dinamo.
FANATIK a stat de vorbă cu Neluţ Roşu după despărţirea de Dinamo, spunând că nu a avut niciun fel de instigare la adresa altor jucători, în condiţiile în care fiecare îşi negociază contractele cum vrea şi cum ştie:
“S-a terminat contractul, nu e vorba că au renunţat la mine. Viaţa merge înainte, nu e nicio problemă. Nu este adevărat ce s-a spus (n.r. despre faptul că ar fi capul răscoalei din vestiar la adresa străinilor)
Ce, străinii nu pot să joace? Trebuie să joace românii? Fiecare îşi negociază contractul cum vrea. Dacă unul câştigă 2000 de euro şi altul câştigă 15.000 de euro, e fix problema lui.
Nu trebuie să intereseze pe nimeni cât câştigă unul sau altul. Asta e o prostie. Nu este clubul meu ca să decid cine joacă şi cine nu. Dacă se ia o decizie, o ia conducerea, nu jucătorii.
În al treilea rând, la Dinamo dacă s-au luat decizii în vestiar, s-au luat în grup. Nu s-a luat că a spus unul sau altul”, a povestit Neluţ Roşu pentru FANATIK.
Fostul mijlocaş al lui Dinamo a declarat că are nevoie de o vacanţă după un sezon foarte solicitant, spunând că se aştepta ca înţelegerea cu Dinamo să nu fie prelungită la finalul actualului sezon:
“O să urmeze o vacanţă (n.r. râde). Am nevoie de o vacanţă lungă. Un sezon foarte greu pentru toată lumea. Cred că a fost extraordinar de greu pentru toţi. O să plec în următoarele zile într-o vacanţă.
Nu neapărat că o să plec din ţară, dar câteva zile nu vreau să mai aud de nimic. Îmi doream cel mai mult cu capul sus. Ştiam şi mă gândeam, într-un fel, că nu voi mai rămâne la Dinamo.
Îmi doream să rămânem în Liga 1 şi să fie ok pentru toată lumea. Vreau să joc fotbal. Pentru mine că e prima ligă sau nu. Vreau să mă bucur de fotbal şi atât”, a spus Neluţ Roşu pentru FANATIK.
Neluţ Roşu este campion al României cu Viitorul Constanţa, în 2017. El are în palmares şi o Cupă a României, câştigată cu CFR Cluj, în sezonul 2015-2016.